bluuebunny/crossref_metadata_2025 huggingface dataset:
Αποτίμηση του θεσμού του Παιδαγωγικού Ινστιτούτου
Authors: Γούπου Δροσιά
Published: September 2021

Η παρούσα διδακτορική διατριβή εντάσσεται στο ευρύτερο πεδίο της εκπαιδευτικής πολιτικής. Συγκεκριμένα, έχει ως αντικείμενο πραγμάτευσης και συζήτησης το θεσμό του Παιδαγωγικού Ινστιτούτου, ο οποίος εξετάζεται θεωρητικά και εμπειρικά. Τη θεωρητική ανάλυση του ευρύτερου πλαισίου και βασικών πτυχών του θεσμού συμπληρώνει μια ποιοτική ερευνητική προσέγγιση. Σκοπός της έρευνας ήταν η διερεύνηση απόψεων διατελεσάντων προέδρων του Παιδαγωγικού Ινστιτούτου για το θεσμό του Παιδαγωγικού Ινστιτούτου. Ειδικότερα, μέσω ημι-δομημένων συνεντεύξεων καταγράφηκαν οι απόψεις έξι διατελεσάντων προέδρων για τη φυσιογνωμία, την οργάνωση και λειτουργία, το έργο, το πλαίσιο συνεργασίας και τη συμβολή του θεσμού στο χώρο της εκπαίδευσης. Η ανάλυση του υλικού έγινε με τη μέθοδο της ποιοτικής ανάλυσης περιεχομένου. Οι διαπιστώσεις που προέκυψαν προβάλλουν μια εικόνα του Παιδαγωγικού Ινστιτούτου. Συνιστούν μια συνολική αποτίμηση ενός πολυετούς και πολύπλευρου θεσμού που συνέβαλλε στην υλοποίηση της εκάστοτε εκπαιδευτικής πολιτικής, την υποστήριξη των εκπαιδευτικών μεταρρυθμίσεων, καθώς και την προώθηση και εισαγωγή καινοτομιών στο χώρο της εκπαίδευσης.
Παραγωγή αλλαντικών ωρίμασης με προβιοτικά, πρεβιοτικά και ελαιόλαδο
Authors: Μάγρα Ταξιαρχούλα
Published: September 2021

Σκοπός της παρούσας διατριβής είναι η παραγωγή ενός αλλαντικού ωρίμασης με ελαιόλαδο στη θέση του προστιθέμενου ζωικού λίπους, το οποίο να είναι ασφαλές, τεχνολογικά άρτιο, οργανοληπτικά αποδεκτό και ενδεχομένως να έχει ευεργετική δράση στην υγεία του ανθρώπου. Τα ζυμωμένα αλλαντικά, παρασκευάζονται κυρίως με χοίρειο ή/και άπαχο βόειο κρέας, χοίρειο λίπος και καρυκεύματα και αντιπροσωπεύουν ένα σημαντικό μέρος των ελληνικών παραδοσιακών προϊόντων με βάση το κρέας. Τέτοια αλλαντικά, με ιδιαίτερα οργανοληπτικά χαρακτηριστικά και παραδοσιακή τεχνολογία παραγωγής, χωρίς την προσθήκη εμπορικών καλλιεργειών εκκίνησης παράγονται στη Λευκάδα αλλά και σε ορισμένες άλλες περιοχές της Ελλάδας. Το παραδοσιακό ≪σαλάμι Λευκάδας≫ παράγεται σε μικρές παραγωγικές μονάδες κατά τη διάρκεια του χειμώνα (χαμηλή θερμοκρασία ζύμωσης) και η τιμή του pH του τελικού προϊόντος είναι σχετικά υψηλή (5,1-5,3). Το αλλαντικό αυτό έχει έντονο κόκκινο χρώμα και εξαιρετικό άρωμα. Παραδοσιακά αλλαντικά αέρος με ιδιαίτερα οργανοληπτικά χαρακτηριστικά παράγονται και στη βόρειο-ανατολική περιοχή της Ελλάδας. Πρόκειται για αλλαντικά που ωριμάζουν στον αέρα, είναι ενθηκευμένα σε φυσικό περίβλημα διαμέτρου 28-30 mm και έχουν έντονο κόκκινο χρώμα, πολύ πικάντικη γεύση και ιδιαίτερο άρωμα, όπως τα ≪σουτζούκια≫. Τα συγκεκριμένα προϊόντα που προαναφέρθηκαν, είναι προϊόντα ζύμωσης και παράγονται συχνά σε μη βιομηχανοποιημένες μονάδες, με εμπειρικές και παραδοσιακές τεχνικές. Τα προϊόντα αυτά, χαρακτηρίζονται συχνά, όπως αναφέρεται και στη βιβλιογραφία από τον τόπο ή την περιοχή προέλευσής τους. […]
Developing new multi-image InSAR methods for atmospheric delay estimation
Authors: Σακελλάρη Αρλίντα
Published: September 2021

Η διατριβή έχει ως στόχο να καθορίσει τίς βέλτιστες μεθόδους επεξεργασίας των απεικονίσεων Ραντάρ Συνθετικού Ανοίγματος (Synthetic Aperture Radar) (SAR) με σκοπό να παράγονται κατά το δυνατόν αξιόπιστα συμβολομετρικά προϊόντα. Η βέλτιστη επεξεργασία περιλαμβάνει τόσο βελτίωση της ποιότητας των απεικονίσεων SAR καθώς και των ενδιάμεσων προϊόντων τα οποία παράγονται κατά την συμβολομετρική διαδιακασία, όσο και την ανάπτυξη μεθοδολογιών για την ακριβή εκτίμηση όλων των συνιστωσών της συμβολομετρικής φάσης, θεωρώντας και την καθυστέρηση λόγω ατμόσφαιρας ως μια συνιστώσα της συμβολομετρικής φάσης. Ιδιαίτερη έμφαση έχει δοθεί στην εκτίμηση αυτής της συνιστώσας και ιδιαίτερα των επιδράσεων της τροπόσφαιρας, θεωρώντας ότι η συνιστώσα της μετατόπισης παρουσιάζεται σε περιορισμένο αριθμό εφαρμογών σε σχέση με αυτήν της ατμόσφαιρας η οποία είναι μία από τις κύριες αιτίες σφάλματος κατά την εκτίμηση του υψομέτρου με συμβολομετρία και διαφορική συμβολομετρία. Γι αυτό το λόγο, καθώς και για το γεγονός ότι οι μέθοδοι που έχουν αναπτυχθεί δεν βασίζονται στην αφαίρεση γνωστού Ψηφιακού Μοντέλου Εδάφους (Digital Elevation model) (DEM), οι μέθοδοι αυτές περιγράφονται καλύτερα από τον όρο «μέθοδοι Συμβολομετρίας πολλαπλών απεικονίσεων SAR» σε σχέση με τον ήδη υπάρχοντα όρο της διαφορικής Συμβολομετρίας.
Η συμβολή της ποζιτρονίκης υπολογιστικής τομογραφίας με 18-φθόριο-δεσοξυ-γλυκόζη, [18FDG-PET/CT) στη διαχείριση ασθενών με μυελοειδή καρκίνο του θυεροειδούς αδένα
Authors: Σκούρα Ευαγγελία
Published: September 2021

Σκοπός: Η μέτρηση της καλσιτονίνης είναι σημαντική στην παρακολούθηση ασθενών με μυελοειδή καρκίνο του θυρεοειδούς αδένα (ΜΚΘ). Σκοπός της μελέτης είναι η διερεύνηση της διαγνωστικής ακρίβειας της [18F]FDG-PET/CT σε ασθενείς με ΜΚΘ και αυξημένη τιμή καλσιτονίνης μετά τη θυρεοειδεκτομή και η αναγνώριση πιθανής συσχέτισης της ευαισθησίας της [18F]FDG-PET/CT με τα επίπεδα της καλσιτονίνης.Υλικό-Μέθοδοι: Από το Φεβρουάριο 2007 έως τον Αύγουστο του 2012 πραγματοποιήθηκαν 59 [18F]FDG-PET/CT εξετάσεις σε 51 ασθενείς με γνωστό, επιβεβαιωμένο ιστολογικά ΜΚΘ και αυξημένα επίπεδα καλσιτονίνης μετά την αρχική χειρουργική επέμβαση, προκειμένου να ανιχνευθούν οι εστίες υποτροπής. Η ομάδα των ασθενών περιελάμβανε 15 άνδρες και 36 γυναίκες, ηλικίας 12-79 ετών. Από τους ασθενείς, 18 είχαν κληρονομική μορφή ΜΚΘ και συγκεκριμένα 7 οικογενή και 11 ως εκδήλωση του ΜΕΝ ΙΙΑ συνδρόμου, ενώ 33 είχαν σποραδικό ΜΚΘ. Όλοι οι ασθενείς είχαν υποβληθεί εντός των προηγούμενων 4 εβδομάδων, σε τουλάχιστον μια επιπλέον απεικονιστική μέθοδο, με αποτελέσματα όμως αρνητικά ή αμφίβολα.Αποτελέσματα: Ως προς τα αποτελέσματα υπήρχαν 29 θετικές και 30 αρνητικές [18F]FDG-PET/CT εξετάσεις. Η συνολική ευαισθησία της [18F]FDG-PET/CT ήταν 44.1% στην ανίχνευση εστιών ΜΚΘ σε ασθενείς με αυξημένα επίπεδα καλσιτονίνης ορού και αρνητικό ή αμφίβολο το λοιπό συμβατικό απεικονιστικό έλεγχο. Μετά από διαίρεση των εξετάσεων που πραγματοποιήθηκαν, με βάση τα επίπεδα της καλσιτονίνης, στις περιπτώσεις με καλσιτονίνη έως 1000pg/ml η ευαισθησία ήταν μόλις 29.5% ενώ στις περιπτώσεις με επίπεδα καλσιτονίνης >1000pg/ml ήταν πολύ μεγαλύτερη, της τάξεως του 86.7%. Ενδιαφέρον εύρημα της μελέτης ήταν ότι η ευαισθησία της [18F]FDG-PET/CT στους ασθενείς με σύνδρομο ΜΕΝΙΙΑ ήταν χαμηλότερη με τιμή 23%. Όταν εξαιρέσαμε από τους υπολογισμούς μας τις περιπτώσεις με σύνδρομο ΜΕΝ ΙΙΑ, τότε η συνολική ευαισθησία της [18F]FDG-PET/CT στην ανίχνευση εστιών ΜΚΘ αυξήθηκε στο 50% και στις περιπτώσεις με επίπεδα καλσιτονίνης >1000pg/ml το ποσοστό έφτασε στο 100%. Συμπεράσματα: Τα ευρήματα της μελέτης δείχνουν ότι η εξέταση [18F]FDG-PET/CT φαίνεται να είναι πολύτιμο εργαλείο για την ανίχνευση υποτροπής σε ασθενείς με ΜΚΘ και πολύ αυξημένα επίπεδα καλσιτονίνης, >1000pg/ml, ενώ δεν φαίνεται να ισχύει το ίδιο για περιπτώσεις με χαμηλότερες τιμές καλσιτονίνης. Επίσης, φαίνεται ότι η ευαισθησία της [18F]FDG-PET/CT είναι χαμηλότερη σε ασθενείς με ΜΚΘ στα πλαίσια του συνδρόμου MEN IIA.
Η θεσμική διαδρομή της διοικητικής αποκέντρωσης
Authors: Μπαλατσούρας Γεώργιος
Published: September 2021

Πρόκειται για έρευνα στην αποκέντρωση των δομών της κεντρικής διοίκησης του Κράτους. Το κύριο μέρος της παρούσας εργασίας αναφέρεται στην ιστορική διαδρομή της αποκεντρωμένης κρατικής διοίκησης από την σύσταση του νεώτερου Ελληνικού Κράτους έως σήμερα και στα δύο συστήματα αποκέντρωσης που εφαρμόστηκαν στην Ελλάδα τα τελευταία 20 έτη και επηρέασαν πολλαπλά τον κοινωνικό μας βίο: Το σύστημα των Κρατικών Περιφερειών (1986/1997) και το σύστημα των Αποκεντρωμένων Διοικήσεων (2010) που το διαδέχτηκε.Είναι λοιπόν μια προσπάθεια συνολικής καταγραφής εννοιολογική, χρονολογική και νομική, της διαδρομής της αποκέντρωσης στη νεώτερη Ελλάδα με έμφαση βεβαίως στα δύο αυτά συστήματα αποκέντρωσης, που αποτελούν και την πιο εκτεταμένη μορφή διοικητικής αποκέντρωσης μέχρι σήμερα, με αποκέντρωση και πολλών και σημαντικών αρμοδιοτήτων στα Περιφερειακά Κρατικά Όργανα.Επίσης,προσπάθεια καταγραφής του βαθμού που συντέλεσαν σε αυτό οι δύο τελευταίες αναθεωρήσεις του Συντάγματος (2001/2008), κατ΄επιταγή των οποίων καταρτίστηκε και ψηφίστηκε ο Ν. 3852/2010.Γίνεται λεπτομερής ανάλυση της λειτουργίας των δύο αυτών συστημάτων, των αρμοδιοτήτων που τους παραχωρήθηκαν και της σχέσης τους με τους Οργανισμούς Τοπικής Αυτοδιοίκησης (ΟΤΑ Α’ και Β΄ βαθμού).Τέλος , επιχειρείται να καταγραφούν τα θετικά και αρνητικά στοιχεία που διαφάνηκαν στο διοικητικό μας σύστημα κατά τον χρόνο εφαρμογής των εν λόγω συστημάτων, κάποιες σύγχρονες τάσεις που τώρα εμφανίζονται και τα συμπεράσματα εξ αυτών και προτάσεις για επίλυση των σημαντικότερων προβλημάτων δυσλειτουργίας που παρατηρήθηκαν κατά τον χρόνο ισχύος τους.
Χρόνια αποφρακτική πνευμονοπάθεια
Authors: Μητώνας Γεώργιος
Published: September 2021

Εισαγωγή: Η ανάγκη για μια διεπιστημονική στρατηγική στη διαχείριση της Χρόνιας Αποφρακτικής Πνευμονοπάθειας (ΧΑΠ) σε επίπεδο κοινότητας στην Ελλάδα θέτει σημαντικά ερωτήματα, δεδομένων των αυστηρών μέτρων λιτότητας που επιβάλλονται στην παρούσα ιστορική συγκυρία.The Σκοπός της παρούσας μελέτης ήταν να διερευνηθεί η κλινική εικόνα των ασθενών με ΧΑΠ, μαζί με τη φροντίδα που παρέχεται στο πλαίσιο των αγροτικών κοινοτήτων στην Ελλάδα.Μέθοδος: Στη μελέτη περιελήφθησαν δύο κέντρα πρωτοβάθμιας φροντίδας υγείας (ΠΦΥ) και 200 νεοδιαγνωσθέντες ασθενείς κατά τη διάρκεια μιας περιόδου 12 μηνών. Χρησιμοποιήθηκαν ένα ερωτηματολόγιο αυτο-αξιολόγησης, συμπεριλαμβανομένων των ζητημάτων σχετικά με τις συνήθειες καπνίσματος, την παρουσία συνοδών νοσηματων και χρόνιων αναπνευστικών συμπτωμάτων, καθώς και το Τεστ Αξιολόγησης ΧΑΠ (CAT). Η σπιρομέτρηση πραγματοποιήθηκε με ξηρό σπιρόμετρο. Η σπιρομέτρηση ορίστηκε ως αποφρακτικού τύπου όταν ο λόγος FEV1 / FVC ήταν <0,7, σύμφωνα με τις οδηγίες GOLD.Αποτελέσματα: Οι άνδρες ήταν το 70% του δείγματος, με το βήχα και πτύελα να είναι τα προέχοντα σημεία. Αναφορικά με τα στάδια της ΧΑΠ, το 68,5% των ασθενών ανήκε στα στάδια I / II. Αρτηριακή υπέρταση και στεφανιαία νόσος ήταν τα συχνότερα συνοδά νοσήματα. Οι καπνιστές αντιπροσώπευαν το 88,5%, ενώ το 88% ήταν πότες. Ο γενικός ιατρός έθεσε τη διάγνωση στο 68,5% των περιπτώσεων. Οι απόγονοι και οι σύζυγοι των ασθενών παρείχαν κατ' οίκον φροντίδα στο 38% και το 8% των περιπτώσεων αντίστοιχα, ενώ άτυποι φροντιστές πλην των συγγενών αναφέρθηκαν στο 34% των περιπτώσεων. Απουσία φροντιστή (αυτοφροντίδα) αναφέρθηκε στο 20% των περιπτώσεων. Όλοι οι ασθενείς σταδίου ΙΙΙ και IV είχε CAT σκορ μεγαλύτερο από 10.Συμπεράσματα: Οι ασθενείς που διαβιούν στην κοινότητα παρουσιάζουν ήπια έως μέτρια ΧΑΠ. Ο γενικός ιατρός είναι υπεύθυνος για τη διαχείριση της ΧΑΠ. Η άτυπη φροντίδα είναι ο κύριος τύπος της κατ' οίκον φροντίδας, με τα μη-μέλη της οικογένειας να παίζουν επίσης σημαντικό ρόλο. Το προφίλ των ασθενών επιτρέπει περιορισμένη αισιοδοξία για τη μελλοντική τους προοπτική και δείχνει την ανάγκη για την άμεση ανάληψη δράσης σε επίπεδο ΠΦΥ.
Η ανθρωπολογία του Ειρηναίου Λυώνος
Authors: Λούκιτς Σλάβολιουμπ
Published: September 2021

Η διδακτορική διατριβή υπό τον τίτλο «Η ανθρωπολογία του Ειρηναίου Λυώνος» εκπονήθηκε στο πλαίσιο του αντικειμένου της δογματικής θεολογίας. Ο σκοπός αυτής της διδακτορικής διατριβής είναι να διεισδύσει στην θεολογική φυσιογνωμία και σκέψη μιας μεγάλης προσωπικότητας της Εκκλησίας, που με τα συγγράμματά της σφράγισε τον Β' χριστιανικό αιώνα και έπαιξε καθοριστικό ρόλο στην διαμόρφωση της μετέπειτα χριστιανικής θεολογίας και ανθρωπολογίας. Η ανθρωπολογία του Ειρηναίου Λυώνος αποτελεί την βάση για την χριστιανική ανθρωπολογία των μεταγενέστερων αιώνων, αλλά σε έναν βαθμό διακρίνεται από αυτή των άλλων πατέρων της Εκκλησίας και εισάγει καινούργιες απόψεις. Στην εισαγωγή της διατριβής παρουσιάζεται η ζωή, τα έργα, η αντιρρητική και αντιγνωστική δράση και εισαγωγικά στοιχεία της θεολογίας του Ειρηναίου. Στην συνέχεια, σε επτά κεφάλαια παρουσιάζεται η ανθρωπολογία του Ειρηναίου Λυώνος ενώ παρέχονται παράλληλα και μερικά συγκριτικά στοιχεία της ανθρωπολογίας των Αποστολικών Πατέρων, των Απολογητών και των Γνωστικών, δηλαδή, προσφέρεται μια ευρύτερη εικόνα των χριστιανικών αντιλήψεων και διδασκαλιών περί ανθρώπου του Β' και Α' αιώνα. Συμπερασματικά στην διδακτορική διατριβή αυτή αναλύεται ολόκληρη η ανθρωπολογία του Ειρηναίου Λυώνος, καλύπτονται τα κενά που υπήρχαν μέχρι τώρα και αποδεικνύεται η ανθρωπολογία του απολύτως θεοκεντρική, βιβλική και χριστοκεντρική.
Συχνότητα, κλινική εικόνα και συνέπειες λοίμωξης από τον ιό της γρίπης σε παιδιά που εξετάζονται στα παιδιατρικά ιατρεία
Authors: Λογοθέτη Ιωάννα
Published: September 2021

[…] Υπάρχει επιτακτική ανάγκη για ακριβέστερη εκτίμηση των συνεπειών της γρίπης στον παιδικό πληθυσμό καθώς και στις οικογένειες των παιδιών στην κοινότητα στις διάφορες ηλικιακές ομάδες. Η γνώση αυτή θα συμβάλει αποτελεσματικά στην λήψη αποφάσεων σχετικά με την εφαρμογή του εμβολιασμού αρχικά με το διαθέσιμο σήμερα αδρανοποιημένο εμβόλιο και μελλοντικά με το εμβόλιο που περιέχει ζώντες εξασθενημένους ιούς γρίπης και θα χορηγείται ενδορρινικά. Η μελέτη έχει σκοπό να εξετάσει προγραμματισμένα α. τη συχνότητα και την κλινική εικόνα της λοίμωξης από γρίπη στα παιδιά που προσέρχονται στα παιδιατρικά ιατρεία κατά την εποχή της ετήσιας επιδημικής έξαρσης. β. τις συνέπειες της λοίμωξης από τον ιό της γρίπης στα παιδιά και τις οικογένειές τους. […]
Νεογνά 34-36+6 εβδομάδων κύησης
Authors: Γιατράκου Ερασμία
Published: September 2021

Εισαγωγή: Αντίθετα από τα σαφή βιβλιογραφικά δεδομένα για την εξέλιξη των πολύ πρόωρων νεογνών, είναι λίγες και αντιφατικές οι μελέτες για τα όψιμα πρόωρα (ΟΠ), με ηλικία 34 έως 36+6 εβδομάδες κύησης, παρ’ όλο που αποτελούν την μεγαλύτερη ομάδα προώρων παγκοσμίως. Σκοπός της εργασίας αυτής είναι να μελετήσει τον πληθυσμό των οριακά προώρων νεογνών όσον αφορά στην απώτερη εξέλιξή τους σε σύγκριση με: Α) Πρόωρα νεογνά <34 εβδομάδων κύησης (ΠΡ) και Β) τελειόμηνα νεογνά (ΤΜ). Πληθυσμός και Μέθοδοι: Πρόκειται για πληθυσμιακή προοπτική μελέτη από την γέννηση έως τα 18 έτη ζωής, που πραγματοποιήθηκε με την συμπλήρωση ερωτηματολογίων σε τρεις χρονικές στιγμές στη ζωή των παιδιών: Α) Η «1η Πανελλήνια Περιγεννητική Έρευνα»: γεννήσεις στην χώρα τον Απρίλιο 1983 με πληθυσμό 10.433 νεογνά με πλήρη στοιχεία. Β) Η «Πληθυσμιακή Μελέτη της Υγείας και Συμπεριφοράς των Ελληνοπαίδων», το 1990, σε υποπληθυσμό ηλικίας 7 ετών 6.284 παιδιών και Γ) Η «Διευρωπαϊκή Μελέτη των Παραγόντων από της Γεννήσεως που Διαμορφώνουν την Υγεία, Συμπεριφορά και τις Προοπτικές για τη Ζωή», το 2001, σε ηλικία 18 ετών, 2004 παιδιά, μετά την ταυτοποίηση με τον αρχικό πληθυσμό. Αρχικά, έγινε στατιστικός συγκριτικός έλεγχος αντιπροσωπευτικότητας των πληθυσμών (1983, 1990, 2001) και βρέθηκε πως δεν διέφεραν ως προς τον αρχικό σε σχέση με την κατανομή της ηλικίας κύησης στις τρεις ομάδες ΠΡ, ΟΠ, ΤΜ (p=0.86). Αποτελέσματα: Στην ηλικία των 7 ετών: Αναφορικά με την κινητική κι αισθητηριακή ανάπτυξη, παρατηρήθηκαν λιγοστές διαφορές ανάμεσα σε όψιμα πρόωρα και τελειόμηνα. Συγκεκριμένα τα τελειόμηνα παιδιά έχουν 40% μεγαλύτερη πιθανότητα να γράφουν τους αριθμούς 1-9 συγκρινόμενα με τα όψιμα πρόωρα (p 0.04), και 22% μικρότερη πιθανότητα προβλημάτων μάθησης (p 0.001). Αντίθετα τα πολύ πρόωρα παιδιά έχουν μεγαλύτερες διαφορές από τα τελειόμηνα, έχουν 36% μεγαλύτερη πιθανότητα προβλημάτων μάθησης και 11πλάσια πιθανότητα κινητικής μειοπραγίας σε σχέση με τα οριακά πρόωρα (p0.008), ενώ δεν υπάρχει διαφορά μεταξύ όψιμων προώρων και τελειομήνων. Αντίστοιχα, η απόδοση και η επίδοσή των ΠΡ στο σχολείο είναι χαμηλότερη σε σχέση με τα ΟΠ και τα ΤΜ, που δεν έχουν στατιστικά σημαντικές διαφορές μεταξύ τους. Αναφορικά με τα προβλήματα συμπεριφοράς (ερωτηματολόγιο γονέων Rutter), στην ανάλυσή μας, η ηλικία κύησης δε φαίνεται στατιστικά σημαντική. Στην ηλικία των 18 ετών: Οι μαθησιακές δυσκολίες που παρατηρήθηκαν στην ηλικία των επτά ετών ακόμη και μεταξύ των πολύ προώρων, σε σχέση με τα τελειόμηνα, τείνουν να εξαλειφθούν, ενώ δεν υπάρχει στατιστικά σημαντική διαφορά μεταξύ όψιμων προώρων και τελειομήνων. Οι επιδόσεις στο σχολείο, η επιθυμία συνέχισης των σπουδών και η συμπεριφορά (ερωτηματολόγιο Achenbach - Youth Self Report) στην ηλικία των 18 ετών είναι όλα ανεξάρτητα της ηλικίας κύησης. Συμπεράσματα: Η νευροαναπτυξιακή πορεία του ΟΠ νεογνού, τόσο στην ηλικία των 7 όσο και στα 18, ομοιάζει περισσότερο με αυτή του τελειoμήνου, παρά με του ΠΡ νεογνού σε όλους τους βασικούς άξονες.
Συσχέτιση τριών πολυμορφισμών ενός νουκλεοτιδίου, του γονιδίου Lysyl – Oxidase – like 1 (LOXL1) , με το ψευδοαποφολιδωτικό σύνδρομο και το ψευδοαποφολιδωτικό γλαύκωμα στον ελληνικό πληθυσμό
Authors: Μεταξάκη Ιωάννα
Published: September 2021

Σκοπός: Τρεις κοινοί πολυμορφισμοί του γονιδίου που κωδικοποιεί για το ένζυμο οξειδάση της λυσίνης 1 (lysyl oxidase-like 1- LOXL1) έχουν πρόσφατα συσχετιστεί με την εμφάνιση ψευδοαποφολιδωτικού συνδρόμου και γλαυκώματος σε μελέτες που πραγματοποιήθηκαν σε όλο τον κόσμο. Στην παρούσα διδακτορική διατριβή, ο στόχος μας είναι να διερευνήσουμε τη συσχέτιση αυτών των γονιδιακών πολυμορφισμών με την εμφάνιση ψευδοαποφολιδωτικού συνδρόμου και γλαυκώματος στον ελληνικό πληθυσμό.Μέθοδοι: Πραγματοποιήθηκε αλληλούχιση των τριών γονιδιακών πολυμορφισμών του γονιδίου LOXL-1 (SNPs), ενός στην περιοχή των εσωνίων (rs2165241) και δυο μη συνώνυμων πολυμορφισμών στην κωδική περιοχή (rs1048661: R141L και rs3825942: G153D), σε ένα σύνολο 48 ασθενών με ψευδοαποφολιδωτικό σύνδρόμο, 35 ασθενών με ψευδοαποφολιδωτικό γλαύκωμα και 52 υγιών συμμετεχόντων με φυσιολογικά ευρήματα στις οφθαλμολογικές εξετάσεις. Έγινε διεξαγωγή μιας μελέτης γενετικής συσχέτισης. Αποτελέσματα: Μεταξύ των δυο κωδικών SNPs, o πολυμορφισμός R141L δεν έδειξε συσχέτιση με την εμφάνιση ψευδοαποφολιδωτικού συνδρόμου (p-value=0,297 για το αλληλόμορφο G, p-value=0,339 για το γονότυπο GG) ενώ το αλληλόμορφο G του πολυμορφισμού G153D έδειξε μια σημαντική συσχέτιση (odds ratio [OR]=3,52, 95% διάστημα εμπιστοσύνης [CI]=1,735–7,166, p-value=3,24×10−4 για το αλληλόμορφο G, p-value=0,004 για το γονότυπο GG). Παρόμοια, στον πολυμορφισμό των εσωνίων rs2165241, ο γονότυπος TT (p=0,005) και το αντίστοιχο αλληλόμορφο T (OR=2,99, 95% CI=1,625–5,527, p-value=3,53×10−4) έδειξαν μια σημαντική συσχέτιση με την εμφάνιση ψευδοαποφολιδωτικού συνδρόμου. Το αλληλόμορφο G του πολυμορφισμού G153D έδειξε μια σημαντική συσχέτιση με την εμφάνιση ψευδοαποφολιδωτικού γλαυκώματος (OR=3,74, 95% CI=1,670–8,387, p-value=0,001). Ο συνδυασμένος απλότυπος GGT, αποτελούμενος από τα τρία αλληλόμορφα που αυξάνουν τον κίνδυνο, συσχετίστηκε με την εμφάνιση ψευδοαποφολιδωτικού συνδρόμου (p-value=0,037), προκαλώντας μια αύξηση κατά 1,8-φορές στον κίνδυνο εμφάνισης της νόσου (OR=1,799, 95% CI=1,04–3,13). Επιπρόσθετα, ο απλότυπος GGT εμφανίστηκε στο 39,8% των συμμετεχόντων με ψευδοαποφολιδωτικό σύνδρόμο και στο 26,9% των υγιών.Συμπεράσματα: Συγκεκριμένοι γονιδιακοί πολυμορφισμοί του γονιδίου LOXL-1 συνεισφέρουν στον κίνδυνο εμφάνισης ψευδοαποφολιδωτικού συνδρόμου στον ελληνικό πληθυσμό επιβεβαιώνοντας ευρήματα ασθενών από τη Βόρεια Ευρώπη.
Μελέτη της ενεργειακής υπερεπιφάνειας του οξειδίου του πυριτίου
Authors: Φαλαγκάρα Όλγα
Published: September 2021

Στην παρούσα μελέτη αναπτύξαμε ένα συνεπές δυναμικό (force field) για τη silica. Πρόκειται για ένα δυναμικό το οποίο, χωρίς να περιλαμβάνει εκπεφρασμένα όρους μακράς εμβέλειας (ηλεκτροστατικές αλληλεπιδράσεις/αλληλεπιδράσεις διπόλων) οι οποίοι και επιβαρύνουν δυσανάλογα το κόστος μίας προσομοίωσης Μοριακής Δυναμικής, παρέχει ικανοποιητική περιγραφή της δομής και των ιδιοτήτων της silica.Στα πλαίσια της μελέτης αυτής εξετάσαμε αναλυτικά την ενεργειακή υπερεπιφάνεια του διοξειδίου του πυριτίου χρησιμοποιώντας μία σειρά από μεθόδους από πρώτες αρχές οι οποίες δεν περιλαμβάνουν το συσχετισμό ηλεκτρονίων ή τον περιλαμβάνουν είτε μέσω ενός συναρτησιακού της πυκνότητας είτε μέσω μία διαταρακτικής διόρθωσης (με πλήρη ή περιορισμένα τροχιακά). Όσον αφορά στις δεσμικές αλληλεπιδράσεις, εξετάσαμε την επίδραση της επιλογής της μεθόδου από πρώτες αρχές, της αύξησης του μεγέθους του συνόλου βάσης (δηλ του ζήτα της βάσης) και της προσθήκης διάχυτων συναρτήσεων καθώς και την επίδραση του μεγέθους της δομής στην ενεργειακή υπερεπιφάνεια. Όσον αφορά στις μη δεσμικές αλληλεπιδράσεις εξετάσαμε την επίδραση της διόρθωσης για το σφάλμα υπέρθεσης του συνόλου βάσης, της αύξησης του μεγέθους του συνόλου βάσης και της προσθήκης διάχυτων συναρτήσεων, καθώς και της επιλογής του r∞ στην καμπύλη αλληλεπίδρασης, στο βάθος του πηγαδιού και την τιμή της απόστασης ισορροπίας. Αναπτύξαμε την απαραίτητη μεθοδολογία για να μεταβούμε από την ενεργειακή υπερεπιφάνεια στην αναλυτική έκφραση του δυναμικού, τόσο για τις δεσμικές όσο και για τις μη δεσμικές αλληλεπιδράσεις. Για το προσδιορισμένο δυναμικό προχωρήσαμε αρχικά σε εσωτερική και κατόπιν σε εξωτερική επικύρωσή. Κατά την επικύρωση του δυναμικού κάναμε τις απαραίτητες τροποποιήσεις στις τιμές των παραμέτρων και στους όρους του ούτως ώστε να επιτύχουμε τη βέλτιστη περιγραφή τόσο των δεδομένων από ab-initio υπολογισμούς (δομές ισορροπίας, καμπύλες ενέργειας) όσο και πειραματικών δεδομένων (κρυσταλλικές δομές, πυκνότητες, θερμοδυναμικές ποσότητες κ.α.) και εξετάσαμε την επίδραση των τροποποιήσεων αυτών στην υπολογιζόμενη πυκνότητα και την ακτινική συνάρτηση κατανομής για τη δομή του α- quartz. Το δυναμικό που δημιουργήσαμε περιέχει δεσμικούς όρους έκτασης δεσμού και κάμψης γωνίας ενώ δεν περιέχει όρους που αφορούν στις δίεδρες ή στις μη κανονικές (improper) δίεδρες. Οι μη δεσμικοί όροι περιορίζονται σε ένα απλό δυναμικό Lennard-Jones. Με το δυναμικό αυτό μπορέσαμε να αναπαράγουμε την κρυσταλλική δομή, την πυκνότητα, την ακτινική συνάρτηση κατανομής και βασικές θερμοδυναμικές ποσότητες για το α-quartz σε ικανοποιητικό βαθμό υποδεικνύοντας ότι είναι εφικτό να δημιουργήσει κανείς ένα δυναμικό για τη silica που να είναι ταυτόχρονα και ταχύ και αποτελεσματικό. Στα μελλοντικά μας σχέδια είναι η αντικατάσταση του δυναμικού Lennard-Jones με μία καταλληλότερη μορφή (Buckingham ή Morse) καθώς και η βελτίωση του transferability στην δομή του β-quartz με την εισαγωγή ενός όρους σύζευξης ούτως ώστε να περιγραφούν ικανοποιητικά τόσοι οι ιδιότητες του β-quartz όσο και η μετάβαση α β quartz.
Συμβολή στην μελέτη πρόσθιου και οπίσθιου λαβύρινθου σε ασθενείς με β-μεσογειακή αναιμία
Authors: Αλογδιανάκης Ευάγγελος
Published: September 2021

Ορισμένοι ασθενείς, που πάσχουν από β-ομόζυγο μεσογειακή αναιμία παρουσιάζουν νευροαισθητήριο βαρηκοία, ιδιαίτερα στις υψηλές συχνότητες. Στην μελέτη αυτή διερευνήσαμε εάν η υπερσιδήρωση ή κάποιος χηλικός παράγοντας προκαλεί την βαρηκοία στις υψηλές συχνότητες.Στην μελέτη αυτή συμμετείχαν 28 άτομα. Από τα 28 άτομα, τα 10 ήταν άνδρες με μέσο όρο ηλικίας 34 έτη και 8 μήνες. Τα υπόλοιπα 18 άτομα ήταν γυναίκες με μέσο όρο ηλικίας 34 έτη και 9 μήνες.Οι ασθενείς που έλαβαν μέρος σε αυτή την εργασία υποβλήθηκαν σε δύο τουλάχιστον ακουολογικούς ελέγχους. Η ακοή του κάθε εξεταζόμενου ελέγχετο στις συχνότητες 3000 Hz, 4000 Hz,6000 Hz, 8000 Hz, γιατί στις συχνότητες αυτές κυρίως προκαλείτο νευροαισθητήριο βαρηκοία, όπως προκύπτει από την βιβλιογραφία. Οι έλεγχοι απείχαν χρονικά μεταξύ τους κατά μέσον όρο 52 μήνες. Στο χρονικό διάστημα μεταξύ των ελέγχων, για κάθε ασθενή, μετρήθηκαν με την MRI ήπατος (MRI-L) το LIC(Liver Iron Concentration) και οι ποσότητες των χηλικών παραγόντων που χορηγήθηκαν ανά ημέρα και ανά εβδομάδα.Αναλυτικότερα στην εργασία αυτή, συσχετήσαμε για κάθε ασθενή, την ακοή του στις υψηλές συχνότητες, με το μέσο όρο των LIC, αλλά και με το μικρότερο LIC που κάθε ασθενής παρουσίασε στο χρονικό διάστημα μεταξύ των δύο ακουολογικών ελέγχων. Από αυτή την συσχέτηση, παρατηρήσαμε ότι οι ασθενείς που είχαν πετύχει ένα καλό βαθμό αποσιδήρωσης (επιτυχή αποσιδήρωση ή ήπιααιμοσιδήρωση), είχαν περισσότερες πιθανότητες να πάθουν νευροαισθητήριο βαρηκοία στις υψηλές συχνότητες. Επιπρόσθετα διερευνήσαμε, εάν το θεραπευτικό σχήμα αποσιδήρωσης συσχετίζεται με την νευροαισθητήριο βαρηκοία υψηλών συχνοτήτων.Επίσης μελετήσαμε κάτω από ποιές προυποθέσεις προκαλείται νευροαισθητήριο βαρηκοία στις υψηλές συχνότητες σε κάποιους ασθενείς, που έχουν πετύχει καλό βαθμό αποσιδήρωσης. Αναζητήσαμε την δημιουργία απλών και εύχρηστων εξισώσεων έτσι ώστε να μπορούμε να αναπροσαρμόζουμε τις δόσεις χορήγησης των χηλικών παραγόντων σε ασθενείς που είχαν πετύχει καλό βαθμό αποσιδήρωσης, ώστε να συνεχίσουν να βρίσκονται σε κατάσταση καλής αποσιδήρωσης και να έχουν καλή ακοή στις υψηλές συχνότητες.Από την ανάλυση των αποτελεσμάτων μπορούμε να συμπεράνουμε ότι: 1ον) Η υπερσιδήρωση των ασθενών με β-ομόζυγο μεσογειακή αναιμία δεν προκαλεί νευροαισθητήρια βαρηκοΐα στις υψηλές συχνότητες.
Καππαδοκικές διάλεκτοι και φαρασιωτική
Authors: Θεοδωρίδη Ανατολή
Published: September 2021

H παρούσα διατριβή εξετάζει την επαφή της καππαδοκικής και φαρασιωτικής μικρασιατικής ελληνικής διαλέκτου με την τουρκική γλώσσα, στο πλαίσιο των θεωριών για τη γλωσσική επαφή. Πιο συγκεκριμένα διερευνάται η γλωσσική επίδραση της τουρκικής στα επιμέρους καππαδοκικά ιδιώματα και τη φαρασιωτική διάλεκτο και επιχειρείται μια κοινωνιογλωσσική ερμηνεία του βαθμού τουρκικής επίδρασης.
Εναλλακτική διδασκαλία αλγεβρικών προβλημάτων με πολλαπλές προσεγγίσεις σε υπολογιστικό περιβάλλον
Authors: Μακρυγιάννης Παναγιώτης
Published: September 2021

Aim of this research is to determine terms and conditions that allow the design ofdidactic interventions, helpful in overcoming obstacles and difficulties anddeveloping cognitive flexibility for movement between concepts and objectsrevealing their interconnections specifically in the field of Systems of LinearEquations. The target population is of tertiary education, specifically students fromTEI of Piraeus. The main prerequisites were the imprint of the related learningobstacles and common difficulties and the design of interventions directly aiming inovercoming them. The research was largely qualitative and results more registeredunder a properly modified APOS typology. The theoretical framework of design ofthe intervention comprised of Tall’s Three Worlds of Mathematics categorization ofthe representations of mathematical knowledge and the pedagogic aspect of Kolb’scycles of experiential learning. Pedagogic use the accommodations that digitaltechnologies offer was investigated through the use of the use of MATHEMATICAand its multirepresentational CDFs and also through code study. Conceptualchange, procedural understanding, object knowledge were observed in importantlevels. Instrumental genesis was reported in advanced stages of the didacticalintervention along with improved cognitive flexibility among the students. Thecontribution of the multirepresentational environment and, to some extend, codestudy was found important although not altogether without problems. Overcomingcommon mistakes and difficulties at the time of toolset introduction seemed to alsohelp.
Συσχέτιση δεικτών ισχαιμίας και λειτουργικότητας του μυοκαρδίου με νατριουρητικό πεπτίδιο του εγκεφάλου
Authors: Στεργιοπούλου Διονυσία
Published: September 2021

Εισαγωγή:Τα νατριουρητικά πεπτίδια συνιστούν πολύτιμους δείκτες για ποικίλες καρδιακές κυρίως παθήσεις. Σκοπός : Η αξιολόγηση των επιπέδων του ΝΤproBNP πριν και μετά την άσκηση σε σχέση με το βαθμό ισχαιμίας και η ανίχνευση τυχόν συσχέτισής τους με δείκτες ισχαιμίας και λειτουργικότητας του μυοκαρδίου. Μέθοδοι/Υλικό: Σπινθηρογράφημα μυοκαρδίου (gated SPECT) άσκησης (Bruce)‐ επανακατανομής και μέτρηση NTproBNP πριν και μετά την άσκηση διενεργήθησαν σε 85 ισχαιμικούς(στεφανιαία νόσος): «ΙΣΧ» και 25 μη ισχαιμικούς μάρτυρες: «Μ»).Αποτελέσματα: 1)Οι συγκεντρώσεις ΝΤ‐proBNP (fmole/ml), πριν και μετά την άσκηση, ήταν υψηλότερες στους ΙΣΧ συγκριτικά με τους Μ [(445,293 ± 175,341)vs(309,884 ± 78,240)],p<0,001 και [(456,251±183,141)vs(327,172±91,981),(p<0,001)], αντιστοίχως. 2)Το NTproBNPστους ΙΣΧ αυξήθηκε με την άσκηση σημαντικά [από(445,293±175,341) vs(476,159±179,623),p=0,010]3)Στους ΙΣΧ ανιχνεύθηκαν σημαντικές συσχετίσεις NTproBNPμε:α)παραμέτρους άσκησης (p<0,04) β)μάζα αριστερής κοιλίας (r=0,241 p=0,041) γ) δείκτες ισχαιμίας στην άσκηση (κυρίως summed stress score: SSS (r=0,378 p=0,001)) και αναστρεψιμότητας στην επανακατανομή δ) δείκτη πνευμονικής προς καρδιακή καθήλωση(LHR) (r=0,374 p=0,001).Με το δείκτη παροδικής διάτασης της αριστερής κοιλίας (TID) δε σημειώθηκε καμία συσχέτιση με ΝΤproBNP είτε πριν είτε μετά την άσκηση.ε)στους ΙΣΧ μεδείκτες λειτουργικότητας (κλάσμα εξώθησης, τελοδιαστολικό μετά και τελοσυστολικό όγκο,πριν και μετά τη άσκηση),πάχυνσης(summed thickening score, STS‐ήταν η καλύτερη συσχέτιση(r=0,509 p<0,001)) και κινητικότητας τοιχωμάτων 4)Οι τιμές NΤproBNP πριν και μετά την άσκηση με ROC ανάλυση προέβλεψαν: α)ισχαιμία (τουλάχιστον ήπια,SSS≥4): (AUCγια ΝΤproBNP πριν και μετά: 0,795(C.I.0,6920,899),p<0,001 και 0,784(C.I.0,678‐0,890),p<0,001 αντιστοίχως. Τιμές‐ουδοί ενδεικτικά, ΝΤproBNP πριν: 321,010(79,2% και 65%αντίστοιχα), 349,970 (66,7% και 75% αντίστοιχα) γ)σοβαρή ισχαιμία SSS>13 (AUC για ΝΤproBNP πριν και μετά την άσκηση: παραπλήσιες 0,742(C.I. 0,617‐0,867),p<0,001 και 0,724(C.I. 0,604–0,844)p=0,001 αντίστοιχα 5)Οι ΙΣΧ με βαριά ισχαιμία (SSS>13) έχουν μετά την άσκηση κλάσμα εξώθησης μικρότερο συγκριτικά με την επανακατανομή (55,31% vs 52,55%,p=0,019)6) Λαμβάνοντας υπόψη την επίδραση ηλικίας,φύλου,ΒΜΙ και μάζας αριστεράς κοιλίας, αναδείχθηκε θετική συσχέτιση NTproBNP πριν (p=0,021) και μετά (p=0,013) την άσκηση με ισχαιμία.Συζήτηση/συμπεράσματα: Οι τιμές ΝΤproBNP στους ΙΣΧ πριν και μετά την άσκηση ήταν υψηλότερες έναντι των μαρτύρων και αυξήθηκαν με την άσκηση. Ανεδείχθη αξιόλογη συσχέτιση βαρύτητας και έκτασης ισχαιμίας μυοκαρδίου και λειτουργικότητας με gatedSPECT (201Tl) και LHR με τις τιμές του NTproBNP ηρεμίας και άσκησης.
Περιβαλλοντική διακυβέρνηση και βιοποικιλότητα
Authors: Φωτεινακοπούλου Αναστασία
Published: September 2021

Το ζήτημα της βιοπειρατείας αποτελεί μία από τις μεγαλύτερες σύγχρονες προκλήσεις, καθώς δεν υπάρχει ένα σαφώς προσδιορισμένο νομικό πλαίσιο ρύθμισης, αλλά ούτε και κοινή οπτική από τη διεθνή κοινότητα σε συνάρτηση με τον προσανατολισμό που πρέπει να λάβουν οι προσπάθειες αντιμετώπισής του. Το αντικείμενο αυτό δεν έχει προσδιοριστεί σε κανένα από τα υπάρχοντα συμβατικά κείμενα με αποτέλεσμα να υπάρχει διάσταση απόψεων σε συνάρτηση με τον προσδιορισμό του ακριβούς περιεχομένου του. Επιπλέον, υπάρχει μία «ρυθμιστική σύγχυση» και ένα αρκετά συγκεχυμένο και συγκρουσιακό καθεστώς ανάμεσα στα δύο βασικά νομικά εργαλεία που σχετίζονται με το ζήτημα αυτό, τη Σύμβαση για τη Βιοποικιλότητα (CBD) και τη Συμφωνία TRIPS. Κεντρικό ζητούμενο της διατριβής αποτελεί η ολιστική εξέταση και προσέγγιση του ζητήματος της βιοπειρατείας, αλλά και των συναφών προεκτάσεων που περικλείει. Πιο συγκεκριμένα οι εκφάνσεις αυτές αφορούν α) στην εξέταση του καθεστώτος που διέπει την πρόσβαση και τη χρήση των γενετικών πόρων και της συναφούς παραδοσιακής γνώσης, β) τη δομή και τις επιπτώσεις του συστήματος των δικαιωμάτων πνευματικής ιδιοκτησίας και γ) την ύπαρξη συγκρουσιακής ή μη σχεσιακής συνάφειας ανάμεσα στη CBD και τη Συμφωνία TRIPS.
Διεθνής πολιτική και δίκαιο για την κλιματική αλλαγή
Authors: Πασπάτη Εριφύλη
Published: September 2021

Η αντιμετώπιση και διαχείριση του παγκόσμιου προβλήματος της κλιματικής αλλαγής συνιστά ένα από τα δυσκολότερα και πολυσύνθετα περιβαλλοντικά ζητήματα με τα οποία η διεθνής κοινότητα ασχολείται τις τελευταίες δεκαετίες. Με τη θέσπιση του διεθνούς καθεστώτος για την κλιματική αλλαγή, το οποίο οικοδομήθηκε τη δεκαετία του ΄90 με τη Σύμβαση-Πλαίσιο για την Κλιματική Αλλαγή (1992) και το Πρωτόκολλο του Κιότο (1997), τα κράτη επιχειρούν να αντιμετωπίσουν το πρόβλημα της παγκόσμιας υπερθέρμανσης του πλανήτη μέσα από την προαγωγή συλλογικών δράσεων και την εφαρμογή διεθνών κανόνων. Ο θεμελιώδης σκοπός του διεθνούς συμβατικού καθεστώτος για την προστασία του γήινου κλίματος συνίσταται στη συγκράτηση της μέσης θερμοκρασίας του πλανήτη σε ένα επίπεδο που να αποτρέπει την επικίνδυνη ανθρωπογενή παρεμβολή στο παγκόσμιο κλιματικό σύστημα. Ως εκ τούτου, μέσα από τη διαχρονική εξέλιξη και ανάπτυξη του καθεστώτος, ο πυλώνας του μετριασμού των εκπομπών έχει αναδειχθεί σε βασικό συστατικό στοιχείο της διακυβέρνησης της κλιματικής αλλαγής. Η διατριβή πραγματεύεται ένα από τα σημαντικότερα ζητήματα της περιβαλλοντικής διπλωματίας, τη μελέτη του ρόλου και της συμβολής των μείζονων ρυπαινόντων στην ανάπτυξη και εξέλιξη του πυλώνα του μετριασμού του διεθνούς συμβατικού καθεστώτος για την κλιματική αλλαγή. Στο πλαίσιο αυτό, πρωταρχικός σκοπός της διατριβής είναι η σκιαγράφηση, ανάλυση και αξιολόγηση: α) των βασικών συστατικών παραμέτρων του διεθνούς καθεστώτος για την κλιματική αλλαγή, β) της διαχρονικής εξέλιξης των διαπραγματευτικών θέσεων τριών βασικών Συμβαλλομένων Μερών του καθεστώτος - της Ευρωπαϊκής Ένωσης, των ΗΠΑ και της Κίνας – στο πλαίσιο της διαπραγμάτευσης του πυλώνα του μετριασμού των εκπομπών, καθώς και γ) του βαθμού και της έκτασης της επιρροής των εν λόγω Μερών στην τελική διαμόρφωση θεμελιωδών πτυχών των νομικών και διακηρυκτικών κειμένων του διεθνούς καθεστώτος για την κλιματική αλλαγή.
Χρήση γενικευμένων μη τοπικών θεωριών για την επίλυση προβλημάτων ελαστικότητας
Authors: Κουτσουμάρης Κωνσταντίνος
Published: September 2021

Το κύριο αντικείμενο της παρούσας διατριβής είναι η χρήση γενικευμένων, μη τοπικών, θεωριών συνεχούς μέσου/ελαστικότητας, για την μελέτη προβλημάτων σε δομικούς φορείς στη κλίμακα των νανομέτρων, με εφαρμογές σε νανοσωλήνες άνθρακα (carbon nanotubes – CNTs). Δύο από τις γνωστότερες και αρκετά επεξεργασμένες γενικευμένες θεωρίες είναι α) η μη τοπική θεωρία ελαστικότητας (Μ.Τ.Θ.Ε.) και β) η θεωρία βαθμίδας ελαστικότητας/τροπών (Θ.Β.Ε./Τ.). Η Μ.Τ.Θ.Ε. εισάγει την έννοια της αλληλεπίδρασης μεταξύ όλων των υλικών σημείων ενός σώματος, μέσω συναρτήσεων εξασθένισης (Σ.Ε.), προσπαθώντας να αποδώσει στο συνεχές μέσο τις μη τοπικές αλληλεπιδράσεις δυνάμεων πεδίου που εμφανίζονται σε ατομικό επίπεδο, ενώ κύριο χαρακτηριστικό των Θ.Β.Ε./Τ. θεωρείται η επέκταση της έννοια της κλασικής τροπής ώστε να περιλαμβάνει και τους ρυθμούς αυτής. Γίνεται μια πλήρης διερεύνηση στατικών και δυναμικών προβλημάτων για δομικά στοιχεία δοκών στο πλαίσιο της Μ.Τ.Θ.Ε. όπως επίσης και στο πλαίσιο των Θ.Β.Τ., σημειώνοντας ότι τα δομικά στοιχεία δοκού θεωρούνται ένα ικανοποιητικό εργαλείο για την μοντελοποίηση CNTs. Αναλυτικότερα, μελετήθηκαν ολοκληρωτικά και διαφορικά μοντέλα της Μ.Τ.Θ.Ε. για διάφορες Σ.Ε. με αναφορά στο πρόβλημα της κάμψης και της ελεύθερης ταλάντωσης δοκού για μια σειρά περιπτώσεων ουσιωδών συνοριακών συνθηκών (Σ.Σ.) και τύπων φόρτισης, εξάγοντας τις εξισώσεις κίνησης/ισορροπίας και τις αντίστοιχες Σ.Σ. μέσω ενεργειακών θεωρήσεων και προέκυψαν εξαιρετικά χρήσιμα συμπεράσματα σχετικά με την καταλληλότητα κάθε μορφής. Η μελέτη των ενεργειακών εκφράσεων της ολοκληρωτικής μορφής επέτρεψε για πρώτη φορά την επίλυση μιας σειράς διαφόρων «παραδόξων» τα οποία εμφανίζονταν στη βιβλιογραφία για σχεδόν μια δεκαετία για την διαφορική μορφή της Μ.Τ.Θ.Ε., τα οποία έθεταν ερωτηματικά για την εφαρμογή της θεωρίας σε προβλήματα κατασκευών. Επιπλέον, η μελέτη του ολοκληρωτικού μοντέλου ανέδειξε ένα σημαντικό ζήτημα που αφορά τη συμπεριφορά της Σ.Ε. στα σύνορα κατασκευών πεπερασμένων διαστάσεων και προτάθηκαν και δοκιμάστηκαν λύσεις για να ξεπεραστούν οι δυσκολίες που προκύπτουν, προσεγγίζοντας τις Σ.Ε. ως συναρτήσεις πυκνότητας πιθανότητας, επεκτείνοντας τη φυσική τους ερμηνεία. Επιπλέον, γίνεται μια διερεύνηση του στοιχείου δοκού στα πλαίσια της Θ.Β.Ε./Τ από όπου προκύπτουν σημαντικά συμπεράσματα τόσο για το στατικό όσο και για το δυναμικό πρόβλημα, όπου στα δεύτερα αναδεικνύεται ο ρόλος της μικρο – αδράνειας στην συμπεριφορά των δοκών για το σύνολο προβλημάτων που μελετήθηκαν. Τέλος, για το πρόβλημα της ελεύθερης ταλάντωσης, γίνεται μια σύγκριση των αποτελεσμάτων από τα παραπάνω δομικά μοντέλα με αποτελέσματα προσομοιώσεων μοριακής δυναμικής (Μ.Δ.) για CNTs από τη βιβλιογραφία, αλλά και από προσομοιώσεις που έγιναν στο Ε.Μ.Π. προκειμένου εξαχθούν συμπεράσματα για την καταλληλότητα προσαρμογής κάθε δομικού μοντέλου σε αυτά.
Ανάπτυξη και διαχείριση υπολογιστικών εργαλείων για την επεξεργασία και συνδυαστική ανάλυση μεταβολομικών προτύπων
Authors: Μάγγα-Ντεβέ Χριστονίκης
Published: September 2021

Η μεταβολομική ανάλυση χαρακτηρίζεται από ποικίλα διαφορετικά στάδια, που στοχεύουν στην πλήρη κατανόηση του μεταβολισμού ενός βιολογικού συστήματος. Όμως, το διάγραμμα ροής της μεταβολομικής ανάλυσης είναι πολύπλοκο και αποτελείται από πολλαπλά βήματα. Συντίθεται από τρία διαφορετικά μέρη (προ-αναλυτικό, αναλυτικό, υπολογιστικό), τα οποία είναι άρρηκτα συνδεδεμένα μεταξύ τους και κάθε βήμα αναδύεται ως φυσική συνέπεια του προηγούμενου. Λόγω του μεγάλου όγκου και της περιπλοκότητας των δεδομένων που παράγονται από τέτοιου είδους πειράματα, γεννάται η ανάγκη δημιουργίας υπολογιστικών εργαλείων τα οποία θα παρέχουν προτυποποιημένη διαδικασία ανάλυσης, επεξεργασίας και αποθήκευσης των δεδομένων αυτών. Έτσι, καθίσταται αναγκαία η ανάπτυξη λογισμικών που θα παρέχουν στο χρήστη όσο λιγότερο περίπλοκες αλλά και έγκυρες διαδικασίες. Τα συγκεκριμένα λογισμικά, λόγω της πολυπλοκότητας που χαρακτηρίζει την ανάλυση των δεδομένων θα πρέπει να διαθέτουν κατάλληλες μεθόδους, οι οποίες θα σχετίζονται με όλα τα επιμέρους στάδια του υπολογιστικού μέρους, θα απλοποιούν και θα βελτιστοποιούν τις εκάστοτε διαδικασίες. Για τη διαχείριση και για την προώθηση αυτών των ζητημάτων, καθώς τα δεδομένα που προέρχονται από τα πειράματα μεταβολομικής εξακολουθούν να παραμένουν πολύ μεγάλα και δύσκολα στην επεξεργασία, σχεδιάστηκε η M-IOLITE. Το συγκεκριμένο λογισμικό είναι ένα υπολογιστικό εργαλείο που παρέχει αποδοτικές και αυτόματες αναλύσεις για πειράματα μεταβολομικής. Μέσα από το διάγραμμα ροής της πλατφόρμας αποσκοπείται η προτυποποίηση και η βελτιστοποίηση των μεταβολομικών αναλύσεων μέσα από περιβάλλον διαδραστικό και φιλικό προς τον χρήστη, που επεξεργάζεται, επικυρώνει και παρέχει σχολιασμό των δεδομένων.Αρχικά, για την εκκίνηση της ανάλυσης, η M-IOLITE παρέχει έγκυρη βιβλιοθήκη κορυφών, μέσω της οποίας μπορεί να διεξαχθεί η ταυτοποίηση των μεταβολιτών, καθώς η όλη διαδικασία χρήζει ιδιαίτερης μεταχείρισης. Στη συνέχεια, προσφέρει ειδικές μεθόδους κανονικοποίησης που επιτρέπουν, την συγκρισιμότητα των δεδομένων και την αποφυγή ενσωμάτωσης σφαλμάτων, λόγω πειραματικών αποκλίσεων. Επίσης, σημαντικός παράγοντας είναι η προσφορά μεθόδων φιλτραρίσματος, ώστε να απομακρυνθούν τα μη έγκυρα δεδομένα, των οποίων η παραμονή στην μελέτη θα αλλοιώσει το βιολογικό αποτέλεσμα και κατά συνέπεια την αξιοπιστία ολόκληρου του πειράματος. Τα παραπάνω συμπληρώνει, ένα πρότυπο και ασφαλές καταθετήριο γνώσης που μπορεί να αποθηκεύσει δεδομένα ποικίλων βιολογικών συστημάτων, έτσι ώστε να επιτρέπεται τόσο η φύλαξη των δεδομένων, όσο και η προώθηση της μετα-ανάλυσης των δεδομένων. Επιπλέον, διαθέτει κατάλληλη μέθοδο ταυτοποίησης άγνωστων μορίων, που στηρίζονται στο πρότυπο θραύσης τους, καθότι πολλά από τα μόρια που εμφανίζονται στις μελέτες είναι αγνώστου ταυτότητας.
Δομική και βιοχημική μελέτη των πρωτεϊνών δέσμευσης οσμογόνων μορίων (Odorant Binding Protein, OBP) του ανωφελή κώνωπα (Anopheles gambiae)
Authors: Δράκου Χριστίνα
Published: September 2021

Οι ΟΒΡ είναι μια τάξη μεταφορικών πρωτεϊνών των εντόμων που μεταφέρουν οσμές από τον αέρα στους υποδοχείς των οσφρητικών νευρώνων στις κεραίες των κουνουπιών. Η δομική και βιοχημική μελέτη των πρωτεϊνών αυτών συντελεί στην κατανόηση των κανόνων που διέπουν την αναγνώριση των οσμών σε μοριακό επίπεδο και μπορεί να οδηγήσει στην ανάπτυξη νέων διαταρακτών της φυσιολογικής οσφρητικής λειτουργίας των κουνουπιών με βελτιωμένη συγγένεια και εξειδίκευση. Τέτοιες ενώσεις αποσκοπούν στο να μειώσουν την ικανότητα των κουνουπιών να εντοπίζουν τον ανθρώπινο στόχο και έτσι να συμβάλλουν στη μείωση μετάδοσης ασθενειών, όπως η ελονοσία, που μεταφέρονται με διαβιβαστές.Στo πλαίσιo αυτής της διδακτορικής διατριβής μελετήθηκαν οι πρωτεΐνες δέσμευσης οσμογόνων μορίων του ανωφελή κώνωπα AgamOBP1, AgamOBP4, AgamOBP5 και AgamOBP48. Η κρυσταλλογραφική μελέτη των συμπλόκων της AgamOBP1 με τα δύο πιο ευρέως χρησιμοποιούμενα εντομοαπωθητικά, του DEET και της Ικαριδίνης, αποκάλυψε ένα κοινό τρόπο πρόσδεσης, την ικανότητα στερεο-εκλεκτικής αναγνώρισης της Ικαριδίνης από την AgamOBP1 καθώς και ένα νέο κέντρο πρόσδεσης εντομοαπωθητικών. Η μελέτη της πρωτεΐνης AgamOBP4 αποκάλυψε την ευκαμψία της πρωτεΐνης σε όξινο περιβάλλον. Ο προσδιορισμός της δομής των συμπλόκων αυτής με το ινδόλιο και το 1-ΝΡΝ αποκάλυψε την ύπαρξη δύο διακριτών υποκέντρων πρόσδεσης που σε συνδυασμό μπορούν να τύχουν εκμετάλλευσης για το σχεδιασμό βελτιστοποιημένων προσδετών. Η πρωτεΐνη AgamOBP48 αποτελεί το πρώτο παράδειγμα στα δίπτερα μιας OBP που σχηματίζει ένα σταθερό ομοδιμερές τρισδιάστατης ανταλλαγής αυτοτελών περιοχών, δημιουργώντας έτσι ένα συνδυαστικό κέντρο πρόσδεσης. Η φθορισμομετρική μελέτη πρόσδεσης ενός μεγάλου αριθμού ενώσεων από την συλλογή του USDA με γνωστή φυσιολογική δράση στις πρωτεΐνες AgamOBP1, -4 και -5, έδειξε ότι ενώσεις που προσδένονται ισχυρά στις OBP δεν επάγουν απαραίτητα μια επιθυμητή φυσιολογική απόκριση στο κουνούπι.Συνολικά τα αποτελέσματά μας, υποδεικνύουν ότι για την ανακάλυψη και το σχεδιασμό νέων απωθητικών/ελκυστικών με βάση τη δομή των OBP θα πρέπει να λαμβάνεται υπόψη εκτός από την επιθυμητή συγγένεια, τόσο η κατάσταση ολιγομερισμού όσο και ο τρόπος σύνδεσης, αφού πιθανόν αυτός ο τελευταίος παράγοντας είναι ο καθοριστικός για την εκλεκτικότητα και την εκδήλωση της βιολογικής δράσης.
Διερεύνηση θερμικών ηλιακών παραγωγής ισχύος στον κτιριακό τομέα
Authors: Δρόσου Βασιλική
Published: September 2021

Το αντικείμενο της διδακτορικής διατριβής αφορά στη διερεύνηση της εφαρμογής των Συγκεντρωτικών Θερμικών Ηλιακών (ΣΘΗ) συστημάτων, παραβολικού τύπου γραμμικής εστίασης, στον κτιριακό τομέα. Αρχικά, διερευνάται το θεωρητικό τεχνολογικό υπόβαθρο των ΣΘΗ και εν συνεχεία αξιολογούνται τα σχετικά υπολογιστικά εργαλεία προσομοίωσης που είναι διαθέσιμα σε διεθνές επίπεδο. Η γνώση αυτή χρησιμοποιείται ως βάση για την ανάπτυξη της νέας υπολογιστικής ρουτίνας (New Component TRNSYS Type240) για την προσομοίωση της λειτουργίας των ΣΘΗ παραβολικού τύπου με τρόπο πιο ρεαλιστικό και αξιόπιστο σε σχέση με τα ως σήμερα εφαρμοζόμενα. Τα αποτελέσματα της πειραματικής διαδικασίας που διεξήχθη στα πλαίσια της διατριβής, χρησιμοποιήθηκαν για την επικύρωση της υπολογιστικής ρουτίνας μέσω της συγκριτικής αποτίμησής τους. Από τη σύγκριση των υπολογιστικών και πειραματικών αποτελεσμάτων, προκύπτει ότι το μοντέλο έχει μια πολύ καλή ακρίβεια για τις περιπτώσεις όπου οι συνθήκες λειτουργίας είναι εντός του εύρους που προβλέπει το διεθνές πρότυπο ΕΝ ISO9806. Στη συνέχεια, έγινε διερεύνηση της εφαρμογής ΣΘΗ στον κτιριακό τομέα, όπου με προσομοιωτικά εργαλεία εξετάστηκαν μία σειρά από εφαρμογές, καλύπτοντας γεωγραφικά/κλιματικά την χώρα και τυπολογικά τα πλέον διαδομένα είδη κτιρίων και ενεργειακών απαιτήσεων που μπορούν να καλυφθούν με την τεχνολογία των ΣΘΗ. Έγινε παραμετρική ανάλυση και αξιολόγηση 35 προσομοιώσεων επιλεγμένου ΣΘΗ συστήματος. Από τα αποτελέσματα συνάγεται ότι η χρήση των ΣΘΗ είναι ενεργειακά αποδοτική, διαθέτοντας περιβαλλοντικά πλεονεκτήματα έναντι των αντίστοιχων συμβατικών τεχνολογιών. Απαιτούνται, όμως, ακόμη δράσεις για τη μείωση του κόστους τους και τη βελτίωση της ανταγωνιστικότητάς τους.
Obstructions and algorithms for graph layouts problems
Authors: Ζώρος Δημήτριος
Published: September 2021

Η σύγχρονη Θεωρία Γραφημάτων έχει επηρεαστεί σε μεγάλο βαθμό από την δουλειά των N. Robertson και P. Seymour. έσα από αυτήν, πληθώρα από δομικά, συνδυαστικά, καθώς και αλγοριθμικά αποτελέσματα εισήχθηκαν, σε μία σειρά από εργασίες που είχε απώτερο στόχο την απόδειξη της εικασίας του Wagner. Σε αυτή την διδακτορική διατριβή επικεντρωνόμαστε στην μελέτη των Συνόλων Παρεμπόδισης, μία από τις σημαντικότερες συνδυαστικές έννοιες αυτής της θεωρίας. Πιο συγκεκριμένα, μελετάμε την συνδυαστική και αλγοριθμική πτυχή, καθώς και την υπολογισιμότητα, των γραφημάτων παρεμπόδισης, σε σχέση με παραμέτρους γραφημάτων που πηγάζουν από Διατάξεις σε Γραφήματα, Προβλήματα Διαγραφής ορυφών και Προβλήματα Ανίχνευσης Γραφημάτων. Η μελέτη αυτή είναι βασισμένη σε σχέσεις μερικής διάταξης γραφημάτων, όπως τα ελάσσονα, οι εμβυθίσεις και οι συνθλίψεις. Η μελέτη μας περιλαμβάνει αποτελέσματα σχετικά με την ύπαρξη και υπολογισιμότητα των συνόλων παρεμπόδισης, συνδυαστικά φράγματα στο μέγεθος τους, καθώς και την αλληλεπίδρασή τους με την Παραμετρική Πολυπλοκότητα και την Πυρηνοποίηση.
Αριθμητικές μέθοδοι εκτίμησης συναρτήσεων πινάκων
Authors: Φίκα Παρασκευή
Published: September 2021

Το κύριο αντικείμενο μελέτης αυτής της διατριβής είναι η αποτελεσματική εκτίμηση συναρτήσεων πινάκων, αλλά και ποσοτήτων που συνδέονται με συναρτήσεις πινάκων μέσω της προσέγγισης της διγραμμικής μορφής (x,f(A)y) εν γένει, για κατάλληλη συνάρτηση f και πίνακα Α. Συγκεκριμένα, μελετήθηκε μία μέθοδος παρεκβολής των ροπών του πίνακα Α για την προσέγγιση της παραπάνω διγραμμικής μορφής, χρησιμοποιώντας ως μαθηματικά εργαλεία την ανάλυση ιδιαζουσών τιμών ή τη φασματική ανάλυση του πίνακα Α. Στην παρούσα εργασία αναπτύσσονται εκτιμήσεις για πραγματικούς συμμετρικούς και μη συμμετρικούς πίνακες, για μιγαδικούς Ερμιτιανούς, καθώς και για γραμμικούς συμπαγείς τελεστές σε χώρους Hilbert, υπολογίζονται κατάλληλα άνω και κάτω φράγματα για τις εκτιμούμενες ποσότητες και παρουσιάζονται ποικίλα αριθμητικά παραδείγματα από πραγματικές εφαρμογές.
Πρασανατολισμός στόχων και δομικοί στόχοι τάξης μαθητών δημοτικού με και χωρίς μαθησιακές δυσκολίες και δυσκολίες αναγνωστικής κατανόησης
Authors: Καμπυλαυκά Χριστίνα-Βασιλίνα
Published: September 2021

Ο σκοπός της έρευνας ήταν η διερεύνηση της σχέσης των δομικών στόχων τάξης και των ατομικών στόχων με τις στρατηγικές αυτορρύθμισης, την ψυχοκοινωνική επάρκεια και τη σχολική επίδοση σε μαθητές με και χωρίς μαθησιακές δυσκολίες και δυσκολίες αναγνωστικής κατανόησης. Πιο συγκεκριμένα, δημιουργήθηκε και ελέγχθηκε ένα θεωρητικό μοντέλο για τον προσανατολισμό των μαθητών στο στόχο και τους δομικούς στόχους τάξης, συνδυάζοντας ένα σύνολο γνωστικών (στρατηγικές επιφάνειας, βάθους, κινητοποίησης, παρακολούθηση, επιμονή, επιλογή κατάλληλης στρατηγικής) και ψυχοκοινωνικών παραγόντων (κοινωνική επάρκεια, συναισθηματική επάρκεια, αυτοαντίληψη) σε μαθητές τυπικής ανάπτυξης. Στην έρευνα συμμετείχαν 545 μαθητές Δημοτικού, εκ των οποίων οι 65 είχαν διάγνωση μαθησιακών δυσκολιών και οι 71 εμφάνιζαν δυσκολίες αναγνωστικής κατανόησης. Χορηγήθηκαν: το Ερωτηματολόγιο Ακαδημαϊκών Προσανατολισμών στο Στόχο (Sideridis, 2003, 2005a), το Ερωτηματολόγιο Δομικών Στόχων Τάξης (Sideridis, 2005b), η ελληνική εκδοχή του Ερωτηματολογίου Αντιλαμβανόμενης Χρήσης της Αυτορρυθμιζόμενης μάθησης από τα παιδιά ([CP-SRLI], Vandevelde, VanKeer, & Rosseel, 2013), αυτοσχέδια μαθησιακά σενάρια, το Τεστ Ψυχοκοινωνικής Προσαρμογής (Χατζηχρήστου, Πολυχρόνη, Μπεζεβέγκης, & Μυλωνάς, 2008α), το Τεστ Ανάγνωσης-Α (Παντελιάδου & Αντωνίου, 2008α), ένα έντυπο εκτίμησης της σχολικής επίδοσης στη Νεοελληνική Γλώσσα από εκπαιδευτικούς και ένα ερωτηματολόγιο δημογραφικών στοιχείων. Το δομικό μοντέλο είχε καλή προσαρμογή στα δεδομένα. Ειδικότερα, βρέθηκε ότι οι στόχοι τάξης μάθησης προβλέπουν θετικά τις προσαρμοστικές στρατηγικές και την ψυχοκοινωνική επάρκεια, ενώ οι στόχοι τάξης επίδοσης αποτελούν θετικό προβλεπτικό παράγοντα των στρατηγικών επιφάνειας. Επίσης, οι στόχοι τάξης επίδοσης προβλέπουν αρνητικά τις προσαρμοστικές στρατηγικές και την ψυχοκοινωνική επάρκεια. Παράλληλα, επιβεβαιώθηκε ο διαμεσολαβητικός ρόλος των αντίστοιχων ατομικών στόχων στη σχέση μεταξύ των στόχων τάξης και των εξαρτημένων μεταβλητών. Επιπροσθέτως, παρατηρήθηκε ότι η υιοθέτηση στόχων μάθησης από μαθητές τυπικής ανάπτυξης, σε αντίθεση με τους στόχους τάξης επίδοσης και τους στόχους αποφυγής της επίδοσης, οδηγεί σε υψηλότερη σχολική επίδοση. Παρόμοια ευρήματα εντοπίστηκαν για τους μαθητές με μαθησιακές δυσκολίες και δυσκολίες αναγνωστικής κατανόησης, επιβεβαιώνοντας τον προσαρμοστικό χαρακτήρα των ατομικών στόχων και στόχων τάξης μάθησης και τον δυσπροσαρμοστικό χαρακτήρα της τάξης επίδοσης και των στόχων αποφυγής της επίδοσης. Ωστόσο, για τους μαθητές των ειδικών ομάδων βρέθηκε ότι οι στόχοι προσέγγισης της επίδοσης προβλέπουν θετικά τις προσαρμοστικές στρατηγικές και τη σχολική επίδοση. Τα ευρήματα της παρούσας έρευνας αναδεικνύουν τη σημασία του προσανατολισμού των στόχων των μαθητών και του εκπαιδευτικού περιβάλλοντος για τη μαθησιακή και ψυχοκοινωνική επάρκεια και δύνανται να αξιοποιηθούν στην εκπαίδευση, την έρευνα, την αξιολόγηση και την παρέμβαση.